CELEX: E2019C0004
Language: ro
Date: 2019-02-06 00:00:00
Title: Decizia nr. 4/19/COL a Autorității AELS de Supraveghere din 6 februarie 2019 de modificare, pentru a o suta patra oară, a normelor procedurale și de fond din domeniul ajutoarelor de stat [2019/1008]

20.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 163/110
               
            
         DECIZIA NR. 4/19/COL A AUTORITĂȚII AELS DE SUPRAVEGHERE
         din 6 februarie 2019
         de modificare, pentru a o suta patra oară, a normelor procedurale și de fond din domeniul ajutoarelor de stat [2019/1008]
         AUTORITATEA AELS DE SUPRAVEGHERE („Autoritatea”),
         având în vedere:
         Acordul privind Spațiul Economic European („Acordul privind SEE”), în special articolele 61-63 și Protocolul 26,
         Acordul dintre statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), în special articolul 24 și articolul 5 alineatul (2) litera (b),
         întrucât:
         În temeiul articolului 24 din Acordul privind Autoritatea de Supraveghere și Curtea de Justiție, Autoritatea pune în aplicare dispozițiile Acordului privind SEE referitoare la ajutoarele de stat.
         În temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea emite comunicări sau orientări referitoare la aspectele tratate în Acordul privind SEE, în cazul în care respectivul acord sau Acordul privind Autoritatea de Supraveghere și Curtea de Justiție prevede în mod expres acest lucru sau în cazul în care Autoritatea consideră că este necesar.
         Capitolul referitor la asigurarea creditelor la export pe termen scurt din cadrul Orientărilor Autorității AELS de Supraveghere privind ajutoarele de stat (1) a expirat la 31 decembrie 2018.
         Acest capitol corespundea Comunicării Comisiei Europene („Comisia”) către statele membre privind aplicarea articolelor 107 și 108 din Tratatul privind funcționarea Uniunii Europene în cazul asigurării creditelor la export pe termen scurt (2), care ar fi expirat, de asemenea, la 31 decembrie 2018.
         La 19 decembrie 2018, Comisia a publicat o Comunicare către statele membre privind prelungirea, până la 31 decembrie 2020, a Comunicării privind aplicarea articolelor 107 și 108 din Tratatul privind funcționarea Uniunii Europene în cazul asigurării creditelor la export pe termen scurt (3).
         Prelungirea a fost adoptată de Comisie având în vedere nevoia de continuitate și securitate juridică în ceea ce privește tratamentul ajutoarelor de stat în domeniul asigurării creditelor la export pe termen scurt. Prelungirea a aliniat, de asemenea, data de expirare a acestor orientări cu data de expirare a majorității orientărilor privind ajutoarele de stat adoptate în temeiul programului de modernizare a ajutoarelor de stat. În plus, din cauza lipsei capacității de asigurare sau de reasigurare a exporturilor către Grecia, Comisia a decis să prelungească eliminarea temporară a Greciei de pe lista țărilor cu riscuri asigurabile pe piața privată până la 31 decembrie 2019.
         Aplicarea uniformă a normelor SEE privind ajutoarele de stat trebuie asigurată pe întregul teritoriu al Spațiului Economic European, în conformitate cu obiectivul de omogenitate stabilit la articolul 1 din Acordul privind SEE. Pentru a se asigura o abordare coerentă la nivelul tuturor instrumentelor în materie de ajutoare de stat, având în vedere nevoia de continuitate și securitate juridică în ceea ce privește tratamentul ajutoarelor de stat în domeniul asigurării creditelor la export pe termen scurt și pentru a se asigura aplicarea uniformă a normelor privind ajutoarele de stat pe întregul teritoriu al Spațiului Economic European, ar trebui să se readopte capitolul referitor la asigurarea creditelor la export pe termen scurt din cadrul Orientărilor Autorității privind ajutoarele de stat.
         După consultarea Comisiei Europene,
         După consultarea statelor AELS,
         ADOPTĂ PREZENTA DECIZIE:
         
            Articolul 1
            Capitolul referitor la asigurarea creditelor la export pe termen scurt din cadrul Orientărilor Autorității privind ajutoarele de stat se readoptă, cu efect de la 1 ianuarie 2019, cu următoarele modificări:
            
                        —
                     
                     
                        Prima teză de la punctul 40 din capitolul referitor la asigurarea creditelor de export pe termen scurt din cadrul Orientărilor Autorității AELS de Supraveghere privind ajutoarele de stat se citește după cum urmează:
                        
                           „(40) Autoritatea va aplica principiile enunțate în prezentele orientări de la data adoptării lor până la 31 decembrie 2020.”
                        
                     
                  
                        —
                     
                     
                        Până la 31 decembrie 2019, Grecia va fi eliminată temporar de pe lista țărilor cu riscuri asigurabile pe piața privată din anexa la capitolul referitor la asigurarea creditelor de export pe termen scurt din cadrul Orientărilor Autorității AELS de Supraveghere privind ajutoarele de stat.
                     
                  
         
            Articolul 2
            Numai versiunea în limba engleză a prezentei decizii este autentică.
         
         
            Adoptată la Bruxelles, 6 februarie 2019.
            
               
                  Pentru Autoritatea AELS de Supraveghere
               
               Bente ANGELL-HANSEN
               
                  Președinte
               
               
                  Membru responsabil al Colegiului
               
               Frank J. BÜCHEL
               
                  Membru al Colegiului
               
               Högni KRISTJÁNSSON
               
                  Membru al Colegiului
               
               Carsten ZATSCHLER
               
                  Contrasemnatar în calitate de director, Afaceri juridice și administrative
               
            
         
         
            (1)  JO L 343, 19.12.2013, p. 54 și Suplimentul SEE nr. 71, 19.12.2013, p. 1, punctul 40.
         
            (2)  JO C 392, 19.12.2012, p. 1, punctul 40.
         
            (3)  JO C 457, 19.12.2018, p. 9.